Diari Oficial de la Generalitat Valenciana


Sumari del DOGV 3005, del 03-06-1997 (1997/7488)

ORDRE de 2 de maig de 1997, del conseller d'Economia, Hisenda i Administració Pública, per la qual delega en diversos òrgans de la Generalitat Valenciana per a nomenar personal funcionari interí d'urgència i contractar personal laboral de durada determinada en diversos supòsits.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3005

Data del DOGV
:   03-06-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/7488


Data del document
:   02-05-1997

Organisme emissor
:   Conselleria d'Economia, Hisenda i Administració Pública

Tipus de document
:   Ordre

Anàlisi jurídica

ORDRE de 2 de maig de 1997, del conseller d'Economia, Hisenda i Administració Pública, per la qual delega en diversos òrgans de la Generalitat Valenciana per a nomenar personal funcionari interí d'urgència i contractar personal laboral de durada determinada en diversos supòsits.
  
L'agilitat i la simplificació en la contractació del personal laboral temporal, salvaguardant els principis de mèrit i capacitat, van aconsellar dictar l'Ordre de 4 de gener de 1995, del conseller d'Administració Pública, per la qual advocava competències delegades en la Direcció General de la Funció Pública, mitjançant l'Ordre de 18 d'octubre de 1993, del conseller d'Administració Pública i es delegaven en diversos òrgans de la Generalitat Valenciana (DOGV número 2441, de 2 de febrer de 1995). Aqueixos motius continuen existint, però la reforma en l'estructura de l'administració del Consell de la Generalitat Valenciana, derivat del Decret 25/1997, de 22 de febrer, del Govern Valencià, pel qual es determinen el nombre i denominació de les conselleries, fa necessari modificar aquella ordre, tot delegant en els nous organismes i conselleries per a la formalització dels esmentats contractes.
  
  
Alhora, els nous reglaments orgànics i funcionals han atorgat les competències de direcció del personal de cada conselleria a òrgans diferents, d'acord amb les necessitats de cada departament. En aqueix sentit, cal esmentar l'article 10 del Decret 30/1997; l'article 10 del Decret 31/1997; els articles 8 i 14 del Decret 32/1997; l'article 8 del Decret 33/1997; l'article 8 del Decret 34/1997; l'article 8 del Decret 35/1997; l'article 8 del Decret 36/1997, i l'article 9 del Decret 37/1997, tots de data 26 de febrer, del Govern Valencià. Finalment, s'ha de tenir en consideració els decrets 30/1997, en especial la disposició final primera, i 28/1997, tots dos de 26 de febrer, del Govern Valencià.
  
  
Aquests reglaments orgànics i funcionals han estat complementats amb ordres i resolucions de delegació de diversos òrgans de cada conselleria per a la gestió de competències atribuïdes als òrgans superiors d'aquestes. Així, l'Ordre de 10 de març de 1997, de la Conselleria de Sanitat; la Resolució d'1 de març de 1997, de la Sotssecretaria de Planificació i Relacions Externes, de la Conselleria de la Presidència; la Resolució d'1 de març de 1997, de la Sotssecretaria d'Obres Públiques, de la Conselleria d'Obres Públiques, Urbanisme i Transports.
  
D'altra banda, el fet de cercar més claredat respecte de les normes que regulen cada matèria, motiven que s'arreplegue en aquesta ordre allò que restava vigent de l'Ordre d'1 de desembre de 1992, del conseller d'Administració Pública, per la qual delegava en determinats òrgans de la Generalitat Valenciana per a nomenar funcionaris interins d'urgència i contractar personal laboral temporal (fonamentalment, la delegació de la Direcció General de Funció Pública per al nomenament de personal funcionari interí), norma que resta derogada completament a partir d'aquest moment.
  
  
Per tot això, en virtut de les competències atribuïdes al meu càrrec per l'article 35 de la Llei 5/1983, de 30 de desembre, del Govern Valencià i de l'article 2 de l'esmentat Decret 28/1997, de 26 de febrer, pel qual s'aprova el Reglament Orgànic i Funcional de la Conselleria d'Economia, Hisenda i Administració Pública, i sense perjudici de possibles canvis en les atribucions en matèria de personal dels òrgans competents de les distintes conselleries,
  
  
  
ORDENE
  
  
Article 1
  
Es delega en el o en la titular de la Direcció General de la Funció Pública per a nomenar el personal funcionari interí previst en l'article cinqué de la Llei de la Funció Pública Valenciana.
  
  
  
Article 2
  
Delegar per a la formalització dels contractes laborals de durada determinada que es descriuen a continuació, en els òrgans de la Generalitat Valenciana que s'allisten en l'article següent. Podran realitzar-se contractes laborals de durada determinada en els supòsits següents:
  
a) Per als casos de substitucions de personal laboral amb dret a reserva del lloc de treball regulats en l'Ordre de 30 de maig de 1990, conjunta de les Conselleries d'Economia i Hisenda i d'Administració Pública.
  
b) Per a atendre una acumulació de tasques
  
c) Per a realitzar una obra o un servei determinats.
  
d) Per als casos en què siga molt urgent ocupar temporalment un lloc de treball de naturalesa laboral, sempre que estiga dotat pressupostàriament i estiga inclòs en les plantilles o llistes de llocs de treball, tant si el lloc està vacant, com si té una reserva.
  
  
e) Per als casos d'alliberament sindical del titular del lloc.
  
  
Article 3
  
Els contractes laborals de duració determinada inclosos en l'article anterior seran formalitzats pels següents òrgans de la Generalitat Valenciana:
  
a) Els o les titulars de la Secretaria General de la Conselleria de Presidència; de la Secretaria General de la Conselleria d'Economia, Hisenda i Administració Pública; de la Secretaria General d'Obres Públiques, Urbanisme i Transports; de la Secretaria General de la Conselleria d'Ocupació, Indústria i Comerç, i de la Secretaria General de la Conselleria d'Agricultura, Pesca i Alimentació, pel que fa als contractes que es formalitzen en l'àmbit de les conselleries respectives. La Secretaria General de la Conselleria de Presidència formalitzarà també els contractes laborals de duració determinada dels serveis adscrits a la Presidència de la Generalitat Valenciana.
  
b) El o la titular de la Sotssecretaria de la Conselleria de Benestar Social, pel que fa als contractes que es formalitzen en els serveis centrals de la conselleria.
  
c) El o la titular de la Secretaria General de la Conselleria de Medi Ambient, pel que fa als contractes que es formalitzen en els serveis centrals de la conselleria.
  
d) Els o les titulars de les direccions generals de l'Institut Valencià de la Joventut i de l'Institut Valencià d'Investigacions Agràries, pel que fa als contractes que es formalitzen en els seus organismes autònoms.
  
e) Els o les titulars de la Direcció General de Personal, de la Conselleria Cultura, Educació i Ciència, i de la Direcció General de Recursos Humans de la Conselleria de Sanitat pel que fa als contractes que es formalitzen en els serveis centrals respectius.
  
f) Els directors o les directores territorials de les conselleries de Benestar Social; Cultura, Educació i Ciència; Sanitat, i Medi Ambient, pel que fa als contractes que es formalitzen en el seu àmbit territorial.
  
  
Article 4
  
1. En els nomenaments del personal funcionari interí s'hi farà constar expressament aquesta delegació, i s'entendran subscrits per l'autoritat que l'ha conferida.
  
2. Els contractes laborals de duració determinada s'adaptaran a la modalitat regulada pel Reial Decret 2546/1994, de 29 de desembre; s'hi farà constar expressament aquesta delegació, i s'entendran subscrits per l'autoritat que l'ha conferida.
  
  
Article 5
  
Els òrgans en què s'ha delegat la competència per a la formalització dels contractes laborals de durada determinada es dirigiran a la Direcció General de Funció Pública per tal que els siga facilitat el personal inclòs en les borses de treball, per a procedir a la seua contractació. En cas d'esgotament de les borses vigents, la Direcció General de Funció Pública assenyalarà el procediment pertinent per a la selecció del personal a contractar, d'acord amb les normes legals i reglamentàries vigents en aquesta matèria.
  
  
  
Article 6
  
Les presses de possessió i cessaments, tant del personal funcionari interí com del personal laboral de duració determinada, es formalitzaran en les secretaries generals, els serveis territorials o les unitats de personal competents dels diferents òrgans dependents del Consell de la Generalitat Valenciana.
  
Després de la presa de possessió o del cessament de la persona nomenada funcionària interina, la unitat que l'haja formalitzada en remetrà dues còpies perquè el Servei de Classificació i Registre de la Direcció General de Funció Pública les anote en el registre.
  
Es procedirà de igual manera després de la presa de possessió o del cessament de la persona contractada temporalment; els diferents òrgans en què s'ha delegat la competència per a la formalització dels contractes laborals de durada determinada remetran nou còpies del contracte i els annexos II-A de presa de possessió o cessament perquè el Servei de Classificació i Registre de la Direcció General de Funció Pública els anote en el registre.
  
  
Article 7
  
És competència de cada conselleria, organisme autònom o servei territorial dels allistats en l'article segon el compliment dels tràmits preceptius respecte del lliurament d'un exemplar del contracte als representants dels treballadors i a l'INEM perquè el vise.
  
  
  
DISPOSICIÓ DEROGATÒRIA
  
  
Queda derogada expressament l'Ordre de 4 de gener de 1995, del conseller d'Administració Pública, per la qual advocava competències delegades en la Direcció General de la Funció Pública, mitjançant l'Ordre de 18 d'octubre de 1993, del conseller d'Administració Pública i es deleguen en diversos òrgans de la Generalitat Valenciana (DOGV número 2441, de 2 de febrer de 1995). Igualment, queda derogada expressament, en allò que poguera seguir en vigor, l'Ordre d'1 de desembre de 1992, del conseller d'Administració Pública, per la qual delegava en determinats òrgans de la Generalitat Valenciana per a nomenar funcionaris interins d'urgència i contractar personal laboral temporal.
  
  
DISPOSICIONS FINALS
  
  
Primera
  
Es faculta la Direcció General de Funció Pública per a dictar les instruccions que siguen necessàries per a una millor gestió d'aquestes matèries.
  
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
  
València, 2 de maig de 1997
  
  
El conseller d'Economia, Hisenda i Administració Pública,
  
JOSÉ LUIS OLIVAS Martínez